自詠
作者：白居易
朝代：唐

paragraphs: 夜鏡隱白髮，朝酒發紅顏。
可憐假年少，自笑須臾間。
朱砂賤如土，不解燒爲丹。
玄鬢化爲雪，未聞休得官。
咄哉箇丈夫，心性何墮頑。
但遇詩與酒，便忘寢與餐。
高聲發一吟，似得詩中仙。
引滿飲一醆，盡忘身外緣。
昔有醉先生，席地而幕天。
于今居處在，許我當中眠。
眠罷又一酌，酌罷又一篇。
回面顧妻子，生計方落然。
誠知此事非，又過知非年。
豈不欲自改，改即心不安。
且向安處去，其餘皆老閑。